

**Information om det juridiske grundlag**

**Ny lov om forpligtelse til etablering af whistleblowerordning**

I 2019 blev vedtaget EU-direktivet om whistleblowere, som de enkelte medlemslande skal implementere i national lovgivning.

**Hvad gælder om etablering af en whistleblowerordning?**

Direktivet indebærer, at alle virksomheder med 50 eller flere ansatte skal etablere egne whistleblowerordninger, som skal muliggøre skriftlig eller mundtlig indberetning.  
  
Virksomheder skal udpege en upartisk person eller afdeling i virksomheden eller en uafhængig virksomhed, som skal modtage indberetningerne og have kontakt med whistlebloweren, og som i øvrigt skal følge op på indberetninger og give feedback til whistlebloweren.

Whistleblowerordningen skal udformes, etableres og drives på en måde, der sikrer fortrolighed om identiteten på whistlebloweren og enhver person nævnt i indberetningen. Loven indeholder også en række procedurekrav til håndtering og opfølgning på indberetninger.

**Hvad er fristen for etablering af en whistleblowerordning?**

Fristen for etablering af en whistleblowerordning afhænger af antallet af ansatte. Virksomheder med flere end 249 medarbejdere skal efter direktivet etablere en whistleblowerordning senest 17. december 2021 dog således, at virksomheder med mellem 50-249 medarbejdere skal etablere en whistleblowerordning inden den 17. december 2023.

Undlader en virksomhed at etablere en whistleblowerordning, kan virksomheden straffes med bøde.

**Hvem er beskyttet af loven?**

Direktivet beskytter whistleblowere mod bl.a. repressalier, når vedkommende indberetter forhold, som vedkommende er blevet bekendt med i forbindelse med forhold, der relaterer sig til arbejdet og virksomheden.

Direktivet betyder, at der ikke må udøves repressalier mod whistleblowere, herunder afskedigelse, forflytning, lønnedgang, chikane mv., som følge af at de har foretaget en indberetning.

Whistleblowere, der er blevet udsat for repressalier som følge af en indberetning, har krav på en særlig godtgørelse. Der gælder en særlig bevisbyrderegel om omvendt bevisbyrde, hvorefter det er virksomheden, der skal bevise, at der konkret ikke er tale om repressalier, hvis whistlebloweren beviser at have foretaget en indberetning og have lidt en ulempe.  
  
Beskyttelsen indeholder derudover en særlig tavshedspligt om indberetningens indhold og whistleblowerens identitet. Der vil dog være mulighed for at videregive oplysningerne under visse betingelser, herunder når det er nødvendigt til brug for at hindre lovovertrædelser mv.

**Hvad kan indberettes under en whistleblowerordning?**

Direktivets anvendelsesområde omfatter indberetninger om overtrædelser af en række EU-regler. I Danmark har man valgt, at whistleblowerordninger kan bruges til alle typer af alvorlige overtrædelser som fx sexchikane.

**Hvad gælder om forholdet til GDPR?**

Direktivet indeholder en særlig mulighed for at behandle personoplysninger, når det er nødvendigt for at håndtere indberetninger efter ordningen.  
  
Virksomheder kan behandle ikke-følsomme personoplysninger, følsomme personoplysninger og oplysninger om strafbare forhold, når det er nødvendigt for at behandle indberetninger modtaget som led i whistleblowerordningen.  
  
De øvrige regler og principper i GDPR skal naturligvis fortsat iagttages ved behandling af personoplysninger i henhold til direktivet – og ikke mindst i de procedurer, der skal følges i de eventuelle efterfølgende undersøgelser som følge af indberetningerne.

**Hvad gælder om dokumentation og compliance-dokumenter**

En virksomhed er forpligtet til at opbevare skriftlig dokumentation for etableringen af og procedurerne for den etablerede whistleblowerordning. Virksomheden skal således som minimum udarbejde en whistleblowerpolitik og en skriftlig procedure til håndtering af indberetninger.

**Hvilke overordnede krav gælder der til en whistleblowerordning?**

En whistleblowerordning skal overholde en række krav og procedurer, herunder:

* Ordningen skal udformes, etableres og drives på en måde, der sikrer fortrolighed og forhindrer uautoriseret adgang. Whistleblowerens identitet og andre oplysninger, må normalt ikke videregives uden whistleblowerens samtykke,
* whistlebloweren skal modtage en bekræftelse på modtagelse af indberetningen inden for syv dage efter modtagelsen heraf,
* virksomheden er forpligtet til at følge omhyggeligt op på indberetninger,
* whistlebloweren skal modtage feedback hurtigst muligt og ikke senere end tre måneder fra bekræftelsen af modtagelsen, og
* virksomheden skal yde vejledning til potentielle whistleblowere om mulighederne for at foretage indberetninger til ordningen samt indberetning til den eksterne whistleblowerordning.

**Hjælp til at håndtere whistleblower-indberetninger**

Whistleblower Partners tilbyder screeningsmodulet Whistleblower Partners Screening Service, hvor jurister gennemgår de enkelte indberetninger og rapporterer tilbage til virksomheden.

Vi har betydelig erfaring med etablering og drift af whistleblowerordninger for både danske virksomheder og internationale koncerner, og er modtagere af indberetninger fra en række virksomheder.